Rogue Rally: Lamborghini tref twee, amputeer beneFoto: @LEB1sa op Twitter. Die polisie ondersoek ŉ saak van nalatige en roekelose bestuur nadat ŉ Lamborghini Donderdag tydens die Knysna-fase van die week lange Rogue Rally twee toeskouers getref en albei bene van altwee persone geamputeer het. Altesaam 51 van die wêreld se vinnigste en duurste sportmotors het vroeër die week in Johannesburg weggespring om 2 800 km van Johannesburg na Kaapstad af te lê. Die Rogue Rally word vanjaar vir die tweede keer aangebied. As deel van die reis is ŉ tydtoets Donderdag in Knysna gehou waar die sportmotors op ŉ 2 km lange gedeelte van Ou Kaapseweg na die Simola Country Estate gery het. Dieselfde roete word vir die jaarlikse Simola Hillclimb gebruik, waar voertuie soms ŉ spoed van tot 240km/h op die kronkelpad bereik. “Die bestuurder van die sportmotor het omstreeks 13:30 net voor die eindstreep beheer oor die voertuig verloor,” het kapt. Malcolm Pojie, ŉ polisiewoordvoerder, Vrydag aan Maroela Media gesê. “Dit het twee voertuie, wat langs die pad parkeer was, getref. Twee toeskouers, ŉ man en ŉ vrou, is ook getref en in die veld in geslinger. Dit het baie vinnig gebeur. Dit is nie bekend of die toeskouers op een van die voertuie gesit, of langsaan gestaan het nie. Albei het ledemate verloor.” Die man en die vrou, wat glo ŉ egpaar in hul laat 40’s is, is na ŉ privaathospitaal geneem vir verdere behandeling. Hulle was Vrydag in ŉ stabiele toestand. “Die bestuurder van die Lamborghini het geringe beserings opgedoen. Hy is ook na die hospitaal geneem en is reeds ontslaan,” het Pojie gesê. Jacques van den Bergh, Rogue Rally se woordvoerder, het aan Maroela Media gesê dit is die eerste keer in die reis se bestaan dat só iets gebeur. “Ons het ŉ spesialismaatskappy gehuur wat al vir die afgelope vier jaar die Simola Hillclimb organiseer,” het Van den Bergh gesê. “Ons is baie gesteld op veiligheidsmaatreëls en het aan al die regulasies voldoen. Dis ŉ jammerte wat gebeur het.” Van den Bergh het gesê die organiseerders onderneem om die polisie met hul ondersoek by te staan, en gaan ook hul eie ondersoek van stapel stuur om te verhoed dat so iets weer in die toekoms gebeur. “Voorlopige ondersoek dui daarop dat die twee toeskouers op ŉ plek was waar toeskouers nie toegelaat word nie. Hulle het hulself na bewering as regeringsamptenare voorgedoen om naby dié gevaarlike punt te kom,” het hy gesê. Alle verdere verrigtinge is Donderdag ná die voorval opgeskort. Die reis het Vrydag hervat en eindig Saterdag in Kaapstad soos wat beplan is.